Tagasi Evergreen'i farmi ja 15. augustil  saimegi kohe tööd. Irrigatsiooni puhastamine. Nägi välja nii, et vesi lasti voolikutesse tavalisest kõrgema survega ning meie pidime voolikute otsad avama, laskma veel joosta, kuni puhtaks läks ning siis uuesti sulgema. Ja natukene otstest veel voolikuid taguma, et ikka saast sees lahti tuleks. Lihtne. Parim töö, mida ma olen Austraalias poole aasta jooksul teinud. Terry kauples järgmiseks tööpäevaks meile parema tükipalga ka välja ja need paar päeva teenisin ma 170+ taala päevas. Ja siis sai töö otsa. Nägin  sel ajal ka esimest korda elus ussinahka. Ussi ennast ei kohanud. Või siis õigemini madu… Pärast voolikute puhastamist üritas Terry meile tööd juurde saada, aga ei saanud. Me olime kuus päeva tööta. Selle aja sees käisime Maraboon'i järve Fairbairn'i tammil. See oli farmist linnulennult ainult paari kildi kaugusel, aga teed mööda pidime 15 km sõitma. Tamm ise oli pettumus, kuid me suutsime päeva üsna lõbusaks muuta. Mu enda fotokas ütles enne seda üles ning edaspidi sain pilte teistelt. Aktiveerisin ka oma  uue mobiilinumbri - see võttis oma 10 minutit aega.. muudkui vasta küsimustele ja tee valikuid. Ja täiesti arusaamatu aktsent - vist india. Nad suutsid mu täitsa vihaseks ajada oma mölaga. Nagu mul oleks seda numbrit plaanis olnud kasutada rohkem kui paar kuud…